b'\n_START_ARTICLE_\nNuoga Macha\n_START_SECTION_\nApie paveiksl\xc4\x85\n_START_PARAGRAPH_\nGali b\xc5\xabti, kad Ispanijos karalien\xc4\x97s Marijos Luizos favoritas Manuel Godoy suteik\xc4\x97 prog\xc4\x85 Fransiskui Gojai konkuruoti nuogo k\xc5\xabno vaizdavime su i\xc5\xa1kiliausiu Ispanijos dailininku Diegu Velaskesu, kuris, kaip Goja, savo metu buvo karali\xc5\xa1kosios \xc5\xa1eimos oficialus tapytojas. Manuel Godoy apie 1802 m. po Albos kunigaik\xc5\xa1tien\xc4\x97s mirties \xc4\xafsigijo Diego Velaskeso paveiksl\xc4\x85 \xe2\x80\x9eRokbio Venera\xe2\x80\x9c, kuriame vaizduojama nuoga moteris. \xc5\xa0is paveikslas buvo gerai \xc5\xbeinomas tarp Ispanijos karaliaus aplinkos aristokrat\xc5\xb3. V\xc4\x97liau jis kabojo priva\xc4\x8diame Manuel Godoy kambaryje kartu su kitais paveikslais, vaizdavusiais nuog\xc4\x85 Vener\xc4\x85 ir tuo pa\xc4\x8diu Gojos \xe2\x80\x9eNuogos Machos\xe2\x80\x9c paveikslu._NEWLINE_Paveikslas prad\xc4\x97tas tikriausiai 1797 ir baigtas iki 1800 m. Jame vaizduojama nuoga viliojanti, seksuali moteris ant lovos. Pagal du sp\xc4\x97jim\xc5\xb3 variantus, tai gali b\xc5\xabti Pepita Tud\xc3\xb3, Manuel Godoy meilu\xc5\xbe\xc4\x97, arba Albos kunigaik\xc5\xa1tien\xc4\x97 Mar\xc3\xada Cayetana de Silva, kuri\xc4\x85 Goja jau buvo kelis kartus nutap\xc4\x99s anks\xc4\x8diau. Pastar\xc4\x85j\xc4\x85 versij\xc4\x85 linkstama atmesti, nes vaizduoti nuog\xc4\x85 kunigaik\xc5\xa1tien\xc4\x99 b\xc5\xabt\xc5\xb3 buv\xc4\x99 labai nepriimtina. Tre\xc4\x8dia versija, Goja vaizduojamai moteriai suteik\xc4\x97 keli\xc5\xb3 asmenybi\xc5\xb3 bruo\xc5\xbeus._NEWLINE_Paveikslas pirm\xc4\x85 kart\xc4\x85 pamin\xc4\x97tas 1800 m. kaboj\xc4\x99s Manuel Godoy r\xc5\xabmuose. Kiek v\xc4\x97liau Fransiskas Goja suk\xc5\xabr\xc4\x97 labai pana\xc5\xa1\xc5\xb3 paveiksl\xc4\x85, kuriame vaizduojama ta pati moteris, tik su r\xc5\xabbais, \xe2\x80\x9eApsirengusi Macha\xe2\x80\x9c. Abu paveikslai pamin\xc4\x97ti 1808 m. Chos\xc4\x97 Bonaparto agento Fr\xc3\xa9d\xc3\xa9ric Quillet, kuris sura\xc5\xa1\xc4\x97 Manuel Godoy turimus paveikslus. 1813 m. paveikslai pamin\xc4\x97ti dar kart\xc4\x85 karaliui Ferdinandui VII konfiskavus Manuel Godoy nuosavyb\xc4\x99 ir juose vaizduojamos moterys vadinamos \xc4\x8digon\xc4\x97mis. 1808\xe2\x88\x921813 m. periodu paveikslas buvo San Fernando karali\xc5\xa1kojoje men\xc5\xb3 akademijoje, 1813\xe2\x88\x921836 m. j\xc4\xaf buvo konfiskavusi Inkvizicija, 1815 m. Inkvizicijos generolas buvo i\xc5\xa1sikviet\xc4\x99s Goj\xc4\x85 pasiai\xc5\xa1kinti d\xc4\x97l \xc5\xa1io paveikslo. 1836\xe2\x88\x921901 m. paveikslas v\xc4\x97l buvo San Fernando karali\xc5\xa1kojoje men\xc5\xb3 akademijoje. 1901 m. \xe2\x80\x9eNuoga Macha\xe2\x80\x9c perkelta \xc4\xaf Prado muziej\xc5\xb3.'